Komisjoni otsus,

22. detsember 1999,

millega muudetakse otsust 93/623/EMÜ ja kehtestatakse aretamiseks ja tootmiseks ettenähtud hobuslaste identifitseerimine

(teatavaks tehtud numbri K(1999) 5004 all)

(EMPs kohaldatav tekst)

(2000/68/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 26. juuni 1990. aasta direktiivi 90/427/EMÜ zootehniliste ja genealoogiliste tingimuste kohta ühendusesisesel kauplemisel hobuslastega, [1] viimati muudetud Austria, Soome ja Rootsi ühinemisaktiga, eriti selle artikli 8 lõiget 1,

võttes arvesse nõukogu 26. juuni 1990. aasta direktiivi 90/426/EMÜ hobuslaste liikumist ja kolmandatest riikidest importimist reguleerivate loomatervishoiunõuete kohta, [2] viimati muudetud Austria, Soome ja Rootsi ühinemisaktiga, eriti selle artikli 4 lõike 4 punkti ii,

ning arvestades, et:

(1) otsusega 93/623/EMÜ [3] kehtestas komisjon registreeritud hobuslastega kaasas oleva identifitseerimisdokumendi (passi);

(2) et kindlustada looma identsuse püsivus, on vaja muuta otsust 93/623/EMÜ ja kehtestada elunumber;

(3) kooskõlas direktiivi 90/426/EMÜ artikli 4 lõike 4 punktiga ii, tuleb aretamiseks ja tootmiseks ettenähtud hobuslasi nende liikumisel identifitseerida komisjoni poolt kehtestatud meetodi järgi;

(4) teatavaid otsusega 93/623/EMÜ sätestatud andmeid saab kasutada aretamiseks ja tootmiseks ettenähtud hobuslaste identifitseerimiseks;

(5) nii aretamiseks ja tootmiseks ettenähtud hobuslasi kui ka registreeritud hobuslasi võib teatavas vanuses suunata tapmisele inimtoiduks ettenähtud hobuslastena, nagu on kindlaks määratud direktiivi 90/426/EMÜ artikli 2 punktis d;

(6) veterinaarravimite manustamine hobuslastele on reguleeritud nõukogu 25. septembri 1981. aasta direktiivi 81/851/EMÜ (liikmesriikide veterinaarravimitega seotud õigusaktide ühtlustamise kohta, [4] viimati muudetud direktiiviga 93/40/EMÜ [5]) sätetega;

(7) vastavalt 26. juuni 1990. aasta määruse (EMÜ) nr 2377/90 (millega sätestatakse veterinaarravimite jääkainete maksimaalsed lubatud määrad loomse päritoluga toiduainetes, [6] viimati muudetud määrusega (EÜ) nr 1308/99 [7]) artiklile 14 on alates 1. jaanuarist 2000 ühenduses mingite eranditeta keelatud manustada toiduloomadele veterinaarravimeid, mis sisaldavad kõnealuse määruse I, II ja III lisas nimetamata farmakoloogilisi toimeaineid. Järelikult võib hobuslasi ravida ainult kõnealuse määruse I, II või III lisas nimetatud farmakoloogilisi toimeaineid sisaldavate ravimitega;

(8) komisjon kaalub direktiivi 81/851/EMÜ artikli 1 muutmist, et lülitada sellesse toiduloomade mõiste ja võimaldada erandeid kõnealuste loomade teatavate liigiliste gruppide suhtes, kui sellistesse gruppidesse kuuluvad loomad on piisavalt identifitseeritud ja kontrollitud. Selliste eranditena tulevad arvesse selgelt identifitseeritud ja identifitseerimisdokumendis mitte tapmiseks ettenähtud loomadena või ühenduse õigusaktide kohaselt kontrollitavates tingimustes tapmiseks ettenähtud loomadena tähistatud hobuslased;

(9) 9.–11. novembrini 1999 peetud koosolekul arutas veterinaarravimite teaduskomitee komisjoni taotlust määrata asjakohane üldine keeluaeg määruse (EMÜ) 2377/90 lisades nimetamata ainete jaoks ja soovitas, et kõnealune keeluaeg peaks kestma vähemalt kuus kuud;

(10) nõukogu 26. juuni 1964. aasta direktiivi 64/433/EMÜ värske liha tootmise ja turustamise tingimuste kohta, [8] viimati muudetud direktiiviga 95/23/EÜ, [9] kohaldatakse kabjaliste liha suhtes. Vastavalt sellele direktiivile peavad tapmiseks ettenähtud loomad olema identifitseeritud, et võimaldada pädevatel asutustel kindlaks teha nende päritolu. Direktiivi 90/426/EMÜ artikli 7 lõikes 3 nõutakse, et tapamaja ametlik veterinaararst registreeriks tapetud hobuslaste identifitseerimisnumbrid või identifitseerimisdokumendi numbrid;

(11) vastavalt direktiivile 64/433/EMÜ peab ametlik veterinaararst tapmiseelse tervisekontrolli käigus tähelepanu pöörama mis tahes tunnustele, mis viitavad, et loomadele on manustatud farmakoloogilisi toimeaineid või nad on toiduga saanud muid aineid, mis võivad muuta nende liha inimese tervisele kahjulikuks. Identifitseerimisdokumendi ravimitelehe ülevaatus moodustab seetõttu osa kõnealusest hindamisest;

(12) hobuslaste impordil peaksid kehtima direktiivis 90/426/EMÜ ning eriti komisjoni otsustes 93/196/EMÜ [10] ja 93/197/EMÜ [11] sätestatud tingimused;

(13) on vaja vastavalt muuta registreeritud hobuslaste identifitseerimisdokumenti;

(14) lisaks on vaja kehtestada registreeritud hobuslaste identifitseerimisdokumendil põhinev identifitseerimisdokument aretamiseks ja tootmiseks ettenähtud hobuslaste jaoks;

(15) et võimaldada liikmesriikidel kavandatud meetmeid rakendada, tuleks ette näha teatav üleminekuperiood;

(16) käesolevas määruses sätestatud meetmed on kooskõlas alalise zootehnikakomitee ja alalise veterinaarkomitee arvamusega,

ON VASTU VÕTNUD KÄESOLEVA OTSUSE:

Artikkel 1

Otsuse 93/623/EMÜ lisa muudetakse järgmiselt.

1) Passi üldjuhistes lisatakse II osa punkti A asjakohase numbrilise järjestuse alusel järgmised sõnad:

"6. IX jagu:

Medikamentoosne ravi

Kõnealuse jao I, II ja III osa peavad olema nõuetekohaselt täidetud samas jaos esitatud juhiste järgi."

2) Lisatakse uus jagu, mis vastab käesoleva otsuse lisale.

Artikkel 2

1. Otsusega 93/623/EMÜ sätestatud identifitseerimisdokumendi II jao punktis 1 nimetatud identifitseerimisnumbriks on looma elunumber, mis tuleb säilitada või millele tuleb viidata iga kord, kui pädevad asutused muudavad kõnealuse looma registreerimisandmeid.

2. Lõikes 1 osutatud identifitseerimisnumbriks on direktiivi 90/426/EMÜ artikli 7 lõikes 3 osutatud identifitseerimisnumber.

Artikkel 3

Aretamiseks ja tootmiseks ettenähtud hobuslastega nende liikumisel kaasas olev identifitseerimisdokument peab sisaldama vähemalt otsusega 93/623/EMÜ kehtestatud identifitseerimisdokumendi I, II, III, IV ja IX jaos ettenähtud teavet.

Artikkel 4

Liikmesriigid tagavad, et hiljemalt 1. juuliks 2000 on registreeritud hobuslastega ning aretamiseks ja tootmiseks ettenähtud hobuslastega kaasas vastavalt artiklis 1 või artiklis 3 osutatud identifitseerimisdokument, välja arvatud juhul, kui artiklis 1 osutatud jao kohustuslikud kanded tingivad selle jao viivitamatu väljaandmise enne nimetatud kuupäeva.

Artikkel 5

Käesolev otsus on adresseeritud liikmesriikidele.

Brüssel, 22. detsember 1999

Komisjoni nimel

komisjoni liige

David Byrne

[1] EÜT L 224, 18.8.1990, lk 55.

[2] EÜT L 224, 18.8.1990, lk 42.

[3] EÜT L 298, 3.12.1993, lk 45.

[4] EÜT L 317, 6.11.1981, lk 1.

[5] EÜT L 214, 24.8.1993, lk 31.

[6] EÜT L 224, 18.8.1990, lk 1.

[7] EÜT L 156, 23.6.1999, lk 1.

[8] EÜT L 243, 11.10.1995, lk 7.

[9] EÜT L 243, 11.10.1995, lk 7.

[10] EÜT L 86, 6.4.1993, lk 7.

[11] EÜT L 86, 6.4.1993, lk 16.

--------------------------------------------------

LISA

"IX JAGU"

+++++ TIFF +++++

+++++ TIFF +++++

--------------------------------------------------